Џьниаԥҳа афилармониа аусура аиҭахацыркразы: ауаҩы аҟәыди абысҭеи мацара дазымхәыцуазароуп
11:34 28.01.2022 (ирҿыцуп: 18:06 28.01.2022)
Аҿкчымазара алмырҵәаразы аԥкрақәа акультуратә хәышҭаарақәа рганахьала ианаԥырх ашьҭахь, Аԥснытәи аҳәынҭқарратә филармониа аусура иахьынӡазхиоу атәы арадио Sputnik аефир аҟны еиҭалҳәеит афилармониа асахьаркыратә напхгаҩы Есма Џьниаԥҳа.
Аԥсны ауааԥсыра COVID-19 рацәыхьчаразы иалагалаз аԥкрақәа инарықәыршәаны 2021 шықәса нанҳәамзаахыс русура аанкылан акультура аусбарҭақәеи аспорттә хыбрақәеи. Ажьырныҳәа 25 рзы дара русура ахацыркразы азин рыҭан.
"Ҳәарада, ҳахиоуп аусура, ҳазыԥшуижьҭеи акырҵуеит, ҳаигәырӷьеит ажәабжь, аха макьана иаҳзеилкаауам иарбан санитартә нормақәоу иҳадыргало, иҳаилдыркаап ҳәа сгәы иаанагоит. Ҵыԥх аԥкрақәа рнаҩс маҷк аус ҳуан, афилармониа аартын, усҟан ҳрықәныҟәон адҵақәа: ахәаԥшцәа асабрадақәа рҿан, хара-хара иҳартәон. Усҟан иаауаз ыҟан, ачымазара иацәшәазгьы ҟалеит, уи еилукаартә иҟоуп. Уажәгьы ус акәхап, аха зынӡа ашәқәа чаԥаны акультуартә хәышҭаарақәа зегьы раркра иашаӡам. Акультуратә хәышҭаара уи ахыбреи аҭыӡқәеи ракәӡам, уи ауаа роуп. Актиорцәа, амузыкантцәа, артистцәа асценахь ицәырымҵыр, нас ишԥаҟало рпрофессионалтә ҩаӡара?",- лҳәеит Џьниаԥҳа.
Лара иазгәалҭеит апандемиазы адунеи зегьы аҟны акультуратә хәышҭаарақәа аус руазар, Аԥсны уи азҵаара даҽа ӡбашьак заиураны иҟоузеи ҳәа.
Аԥснытәи аҳәынҭқарратә филармониа асахьаркыратә напхгаҩы еиҭалҳәеит ақәгыларақәа рзы гәҭакқәас ирымоу, урҭ аналыршахо атәы, иарбан гастрольқәоу иазгәарҭо афилармониа артистцәа.
Есма Џьниаԥҳа иазгәалҭеит иуадаҩу аамҭа аангьы ауаа адоуҳа иазхәыцлароуп ҳәа.
"Ауаҩы аԥсҭазаара уадаҩ данҭагылоугьы иҟазароуп адоуҳатә ԥсҭазаара. Абысҭеи аҟәыди мацара уазхәыцуазар, узеиԥшрахои? Ҳара ҳхаҭа ҳҽыҳаԥсахыр, ҳаԥсҭазаарагьы аҽаԥсахуеит. Лассы-ласс исаҳалоит иаҳцәыӡит ҳаԥсуара, апатуеиқәҵара ҳәа. Иаҳцәыӡит адоуҳаатә ԥсҭазааразы аҩнуҵҟатәи азхәыцра. Ҳныҟәалроуп атеатрқәа, афилармониақәа рахь, ҳрыԥхьалароуп ашәҟәқәа, ауаа ҟәышқәа ҳарзыӡырҩлароуп, нас аԥсҭазаарагьы аҽаԥсахуеит", - лҳәеит Џьниаԥха.
Аицәажәара инарҭбааны ишәаҳар шәылшоит аудиофаил аҟны.